
PROJEKTLIGJ


Nr.________, datë ____.____.2026
[bookmark: _Hlk210203512]

PËR

DISA SHTESA DHE NDRYSHIME NË LIGJIN NR. 87/2024, “PËR RREGULLIMIN E PRODHIMIT, TREGTIMIT, KËRKIMIT DHE ZHVILLIMIT TË ARMËVE, MUNICIONEVE, PAJISJEVE DHE TEKNOLOGJIVE USHTARAKE”

Në mbështetje të neneve 78 dhe 83, pika 1, të Kushtetutës, me propozimin e Këshillit të Ministrave 

KUVENDI I REPUBLIKËS SË SHQIPËRISË

V E N D O S I:

[bookmark: _Hlk229689914]Në ligjin nr. 87/2024, “Për rregullimin e prodhimit, tregtimit, kërkimit dhe zhvillimit të armëve, municioneve, pajisjeve dhe teknologjive ushtarake”, bëhen këto shtesa dhe ndryshime:

[bookmark: _Hlk233881252]Neni 1

Në nenin 3 bëhen këto shtesa dhe ndryshime, si më poshtë:
1. Në pikën 9, fjala “pulle” hiqet.

[bookmark: _Hlk227916240][bookmark: _Hlk227916292]2. Pas pikës 11, shtohen pikat 12, 13 dhe 14, me këtë përmbajtje:
“12. “Zinxhiri i furnizimit”, tërësia e proceseve, lëndët e para, komponentët, sistemet dhe linjat e prodhimit, pajisjet/softe-ve teknologjike që janë të domosdoshme për projektimin, zhvillimin dhe prodhimin e një malli ushtarak.
13. “Skema e certifikimit”, udhërrëfyesi që përcakton certifikatat, testimet dhe dokumentet e tjera vërtetuese që duhet të paraqesë aplikuesi për të garantuar përmbushjen e kërkesave të cilësisë sipas rregullave për cilësinë, testimin dhe certifikimin e produkteve të industrisë së mbrojtjes.
14. “Regjistri elektronik” është sistemi elektronik i administruar nga Agjencia e Industrisë së Mbrojtjes, në të cilin subjektet e licencuara duhet të hedhin të dhënat që bëjnë të mundur identifikimin dhe gjurmimin e armatimit ushtarak të prodhuar, të zhvilluar apo të tregtuar në Republikën e Shqipërisë.”

Neni 2

[bookmark: _Hlk229693965]Në pikën 3, të nenit 16, togfjalëshi “pullën unike” hiqet.
 
Neni 3

Neni 17 ndryshohet, si më poshtë:

“Neni 17
Regjistri elektronik

1. Agjencia e Industrisë së Mbrojtjes është përgjegjëse për krijimin, administrimin dhe mirëmbajtjen e regjistrit elektronik.
2. Agjencia akseson regjistrin për qëllime kontrolli dhe inspektimi të aktiviteteve të zhvilluara nga subjektet e licencuara.”

Neni 4

Pas nenit 17, shtohet neni 17/1, me këtë përmbajtje:

“Neni 17/1
Mbikëqyrja e procesit të gjurmimit

1. Agjencia monitoron vendosjen e shenjave unike për identifikimin dhe gjurmimin e armatimit ushtarak në të gjitha fazat e prodhimit deri te përdoruesi fundor.
2. Subjektet e licencuara, sipas kuptimit të këtij ligji, kanë detyrimin të ndërlidhin sistemin e gjurmimit me regjistrin elektronik të mbajtur nga Agjencia, sipas përcaktimeve të këtij ligji dhe akteve nënligjore të nxjerra në zbatim të tij.”

Neni 5

Pas nenit 18, shtohet neni 18/1, me këtë përmbajtje:

“Neni 18/1
Siguria dhe qëndrueshmëria e zinxhirit të furnizimit

1. Operatori ekonomik, për pajisjen me licencë prodhimi, tregtimi ose autorizim për kërkim dhe zhvillim, ka detyrimin të provojë qëndrueshmërinë e zinxhirit të furnizimit, i cili përfshin tërësinë e proceseve, lëndëve të para, komponentëve, sistemeve, linjave të prodhimit dhe pajisjeve teknologjike të nevojshme për prodhimin ose realizimin e armatimit ushtarak.
2. Për vlerësimin e sigurisë dhe besueshmërisë së zinxhirit të furnizimit, operatori ekonomik dorëzon pranë AIM-së dokumentacion që provon vendndodhjen gjeografike të furnitorëve dhe origjinën e lëndëve të para, me qëllim vlerësimin e varësive strategjike në industrinë e mbrojtjes.”

Neni 6

Pika 1, e nenit 26, ndryshohet, si më poshtë:
“1. Subjekti i licencuar në industrinë e prodhimit të armatimit ushtarak në Republikën e Shqipërisë, përfiton lehtësira, duke përfshirë:
a) normë të tatimit mbi të ardhurat korporative 0% për 10 (dhjetë) vitet e para pas fillimit të aktivitetit;
b) përjashtim nga tatimi mbi vlerën e shtuar për importimin e mallrave, makinerive dhe pajisjeve, që shërbejnë për prodhimin e produkteve të prodhuara nga subjektet e licencuara, kur këto mallra vihen në dispozicion të subjektit të licencuar për përdorim të dedikuar në veprimtarinë e licencuar;
c) përjashtim nga taksat doganore për mallrat që shërbejnë drejtpërdrejt për prodhimin e produkteve përfundimtare të prodhuara nga subjektet e licencuara. Lista e mallrave të përjashtuara përcaktohet me vendim të Këshillit të Ministrave;
ç) normë zero të tatimit mbi vlerën e shtuar për shitjen e produkteve përfundimtare të prodhuara nga subjektet e licencuara;
d) përjashtim nga taksat vendore për veprimtaritë dhe pasuritë e paluajtshme që shërbejnë drejtpërdrejt për ushtrimin e veprimtarive të licencuara.”

Neni 7

Pas pikës 4, të nenit 27, shtohet paragrafi, me këtë përmbajtje:
“Në raste të veçanta, kur natyra, kompleksiteti ose rëndësia strategjike e investimit kërkon verifikime shtesë, afati i shqyrtimit mund të zgjatet një herë, për jo më shumë se 30 ditë, me vendim të arsyetuar të Agjencisë së Industrisë së Mbrojtjes. Vendimi për zgjatjen e afatit i njoftohet subjektit aplikues brenda afatit fillestar të shqyrtimit.”

Neni 8

Në nenin 30 bëhen ndryshimet, si më poshtë
1. Pika 2 ndryshohet, si më poshtë:
“2. Subjektet që përfitojnë nga lehtësitë, paraqesin pranë Agjencisë një raport vjetor për performancën e tyre financiare e operacionale dhe për përmbushjen e objektivave të planit të biznesit, si dhe raporte të menjëhershme në rast ndryshimi të pronësisë, ndryshimi të objektit të veprimtarisë ose çdo rrethane tjetër që ndikon në kushtet e përfitimit të lehtësive. Rregullat dhe formati i raportimit përcaktohen nga Agjencia.”

2. Pika 5 ndryshohet, si më poshtë:
“5. Në rastet e përjashtimit nga lehtësitë, subjekti ka detyrimin për kthimin e përfitimit ekonomik të përfituar në kundërshtim me ligjin, si vijon:
a) kur mospërputhshmëria nuk rrjedh nga keqbesimi i subjektit, nga data e konstatimit të saj;
b) kur mospërputhshmëria rrjedh nga deklarime të rreme, dokumente të falsifikuara, fshehje informacioni ose mashtrim, nga data e fillimit faktik të mospërputhshmërisë ose nga përfitimi i parë i marrë në kundërshtim me ligjin, së bashku me kamatëvonesat sipas legjislacionit në fuqi.”
3. Pas pikës 7, shtohen pikat 8 dhe 9, me këtë përmbajtje:
“8. Drejtoria e Përgjithshme e Tatimeve, Drejtoria e Përgjithshme e Doganave, si dhe të gjitha institucionet e tjera shtetërore me të cilat lidhen lehtësitë e krijuara, bashkëpunojnë me Agjencinë e Industrisë së Mbrojtjes dhe i vënë në dispozicion, sipas legjislacionit në fuqi, të dhënat e nevojshme për monitorimin dhe verifikimin e përdorimit të lehtësive. Rregullat e shkëmbimit të informacionit përcaktohen me marrëveshje bashkëpunimi ndërinstitucionale.
9. Agjencia e Industrisë së Mbrojtjes, në funksion të monitorimit dhe verifikimit të zbatimit të lehtësive, mund të kryejë kontrolle dhe verifikime të përbashkëta me administratën tatimore, administratën doganore dhe institucionet e tjera publike kompetente.”

Neni 9

Pas nenit 30, shtohet neni 30/1, me këtë përmbajtje:

“Neni 30/1
Regjistri i përfituesve të lehtësive

1.	Agjencia e Industrisë së Mbrojtjes administron regjistrin e përfituesve të lehtësive.
2.	Në regjistër pasqyrohen të dhënat mbi subjektin përfitues, llojin e lehtësisë së miratuar, periudhën e përfitimit, statusin e monitorimit dhe informacionet e tjera të nevojshme për administrimin e skemës së lehtësive.
3.	Agjencia e Industrisë së Mbrojtjes shkëmben informacion me institucionet publike kompetente për përditësimin dhe verifikimin e të dhënave të regjistrit.
4.	Rregullat për administrimin dhe funksionimin e regjistrit miratohen me urdhër të drejtorit të përgjithshëm të Agjencisë së Industrisë së Mbrojtjes.”

Neni 10

Në nenin 33 bëhen shtesat, si më poshtë:
1. Në pikën 2, pas shkronjës “n”, shtohen shkronjat “nj”, “o” dhe “p”, me këtë përmbajtje:
“nj) përdorimi i lehtësive fiskale, doganore ose lehtësive të tjera në kundërshtim me qëllimin, aktivitetin ose projektin për të cilin ato janë miratuar.
o) mosnjoftimi me shkrim brenda 15 ditëve i Agjencisë së Industrisë së Mbrojtjes për ndryshimet e rëndësishme në strukturën e pronësisë, kontrollin e shoqërisë, përfaqësimin ligjor, aktivitetin ekonomik ose çdo rrethane tjetër që ndikon në kushtet e përfitimit të lehtësive.
p) paraqitja e të dhënave, deklarimeve ose dokumentacionit të pasaktë apo të rremë për përfitimin ose ruajtjen e lehtësive.”

2. Në pikën 3, pas shkronjës “ç”, shtohen shkronjat “d”, “dh” dhe “e”, me këtë përmbajtje:
“d) për shkeljen e parashikuar në shkronjën “nj”, të pikës 2, të këtij neni, nga 500 000 (pesëqind mijë) lekë - 2 000 000 (dy milionë) lekë ose me % në varësi të vlerës së përfitimit;
dh) për shkeljen e parashikuar në shkronjën “o”, të pikës 2, të këtij neni, nga 100 000 (njëqind mijë) lekë - 500 000 (pesëqind mijë) lekë ose me % në varësi të vlerës së përfitimit;
e) për shkeljen e parashikuar në shkronjën “p”, të pikës 2 të këtij neni, nga 1 000 000 (një milionë) lekë - 3 000 000 (tre milionë) lekë ose me përqindje në varësi të vlerës së përfitimit.”
[bookmark: _Hlk229694133]Neni 11

[bookmark: _GoBack]Në nenin 36 bëhen ndryshimet dhe shtesa e mëposhtme:
1. Pika 2 ndryshohet, si më poshtë:
“2. Komiteti i Mbrojtjes dhe Sigurisë është organ administrativ kolegjial pranë Këshillit të Ministrave, me funksion koordinues ndërinstitucional dhe vendimmarrës strategjik në fushën e mbrojtjes dhe sigurisë kombëtare, i cili funksionon sipas përcaktimeve të këtij ligji.”

2. Në pikën 3, pas fjalës “Kryeministri” shtohet togfjalëshi “dhe në mungesë të Kryeministrit, mbledhja drejtohet nga Zëvendëskryeministri ose nga ministri përgjegjës për mbrojtjen. 

3. Pika 4 ndryshohet, si më poshtë:
“4. Komiteti i Mbrojtjes dhe Sigurisë ka të drejtë të kërkojë pjesëmarrjen e detyrueshme të përfaqësuesve të institucioneve dhe enteve të tjera shtetërore, të cilët janë të detyruar të marrin pjesë në mbledhje, pa të drejtë vote dhe të paraqesin informacion, analiza dhe qëndrime zyrtare për çështjet në shqyrtim, në përputhje me afatet dhe kërkesat e përcaktuara nga Komiteti.”

4. Pas shkronjës “e”, të pikës 5, shtohen shkronjat “ë”, “f” dhe “g”, me këtë përmbajtje:
“ë) siguron koordinimin ndërinstitucional për hartimin dhe zbatimin e politikave të sigurisë dhe mbrojtjes;
  f) garanton përputhshmërinë e veprimeve të institucioneve me interesat e sigurisë kombëtare;
g) vlerëson zbatimin e vendimeve strategjike nga institucionet përgjegjëse.”

Neni 12
Hyrja në fuqi

Ky ligj hyn në fuqi 15 ditë pas botimit në “Fletoren zyrtare”.

						
KRYETARI
				
					                  Niko  Peleshi










image1.jpeg
REPUBLIKA E SHQIPERISE

KESHILLI I MINISTRAVE




